У хуткім часе наведвальнікі Нясвіжскай рэзідэнцыі Радзівілаў здолеюць убачыць на свае вочы хаця б малюткую частку ўнікальнай калекцыі магнацкага роду. Як паведаміў намеснік дырэктара Нацыянальнага гісторыка-культурнага музея-запаведніка “Нясвіж” Сяргей Егарэйчанка, заключана папярэдняя дамова з музеем у Кембрыджы, які прадаставіць на дэпазітнае захоўванне з дзясятак узораў зброі і даспехаў. У родныя сцены яны вернуцца толькі часова — тэрмінам прыкладна на чатыры гады. Гэтае пагадненне стала рэальным плёнам мэтанакіраванай работы супрацоўнікаў музея па вывучэнні радзівілаўскіх збораў і знаёмстве з імі беларускай аўдыторыі.